Inspectoratul Judeţean de Poliţie (IPJ) Prahova a fost sesizat după ce, în timpul unei acţiuni de campanie electorală, un candidat a împărţit două ciocolăţele.

“Am fost sesizaţi, joi, că un candidat din Surani a dat două ciocolăţele în timpul unei acţiuni desfăşurate miercuri”, a declarat, pentru MEDIAFAX, Marian Popescu, purtător de cuvânt al Inspectoratului Judeţean de Poliţie (IPJ) Prahova.

În cauză a fost întocmit dosar penal.

“A fost deschis un dosar de cercetare penală sub aspectul săvârşirii infracţiunii prevăzute de articolul 386 din Codul Penal, respectiv coruperea alegătorului”, a mai precizat, pentru MEDIAFAX, Marian Popescu, purtător de cuvânt IJP Prahova.

Acesta este primul dosar penal deschis de Poliţia Prahova în decursul acestei campanii electorale.